Achikyaruptinmi sacerdotekunapa jefenkuna huñunakurqa kamachikuqkunawan,
Diospa leynin yachachiqkunawan hinaspa cortepi llapallan kaqkunawan,
paykunam Jesusta aparqaku chaqnasqata prefecto Pilatoman.*
Chaymi Jesusta Pilato tapurqa:
—¿Qamchu kanki judiokunapa reynin?
—nispa.
Hinaptinmi Jesusñataq nirqa:
—Arí,
qampa nisqaykiman hinam —nispa.
Sacerdotekunapa jefenkunam Jesusta tukuy imamanta acusarqaku.
Chaymi Pilato huktawan tapurqa Jesusta:
—¿Manachu imallatapas rimarinki?
Uyariy tukuy ima acusasusqaykita —nispa.
Jesusqa mana imallatapas rimariptinmi Pilatoñataq admirakurqa.
Pascua Fiestapim watan-watan Pilato huk presota kachariq llapa runakunapa mañakusqanta.
Carcelpim kachkarqa huk preso Barrabas sutiyoq,
paymi wakin runakunapiwan chaqwata ruraspa runakunata wañurachirqa.
Llapa runakuna hamuspankum Pilatota mañakurqaku costumbrenman hina huk presota kacharinanpaq.
Chaymi Pilato tapurqa:
—¿Munankichikchu reynikichik kacharinayta?
—nispa.
Chaynataqa tapurqa sacerdotekunapa jefenkuna Jesusta envidiallamanta payman entregasqankuta musyaspanmi.
Ichaqa sacerdotekunapa jefenkunam runakunata alborotachirqa Pilatomanta Barrabasta mañanankupaq yachachispanku.
Chaymi runakunata Pilato tapurqa:
—Hinaptinqa ¿imatataq rurasaq “judiokunapa reynin” nisqaykichik Jesustaqa?
—nispa.
Paykunam huktawan qaparirqaku:
—Wañunanpaq ¡chakatay!
—nispa.
Chaymi Pilato nirqa:
—¿Ima mana allintañataq payqa rurarurqa?
—nispa.
Ichaqa runakunam astawanraq qaparirqaku:
—¡Wañunanpaq chakatay!
—nispa.
Pilatom llapa runakuna agradayta munaspan Barrabasta carcelmanta kachaykachirqa Jesustañataqmi azoteykachispan chakataspa wañuchinankupaq entregaykurqa.
Chaymi soldadokuna palaciopa pationman pusaruspanku llapa tropata huñururqaku.
Morado pachawan hinarachispankum umanmanñataq churarurqaku kichkamanta simpasqa coronata.
Hinaspam asipayaspanku nirqaku:
—Kawsachun Judiokunapa Reynin —nispa.
Soqoswan umanpi waqtapaspankum toqaparqaku,
qonqorakuspankutaqmi adoraq tukurqaku.
Chaynata asipayaruspankum horqorurqaku chay morado pachata hinaspankum kikinpa pachanwan churarachispanku pusarqaku chakatanankupaq.
Jesusta chakatasqankumanta
Cirene llaqtayoq Simonmi chakramanta hamuchkarqa,
payqa karqa Alejandropa hinaspa Rufopa taytanmi.
Simon chayninta pasachkaptinmi soldadokuna hapiruspa Jesuspa cruzninta hombrochirqa.
Jesustam pusarqaku Golgota Moqoman,
Golgotaqa uma tullo ninanmi.
Hinaspankum qorqaku mirra hampiwan chaqrusqa vinota,
Jesusmi ichaqa mana tomarqachu.
Chaymantam Jesusta chakatarqaku wañunanpaq.
Jesuspa pachanpaqñataqmi soldadokuna sortearqaku mayqanninmanpas tuparunanpaq.
Las nuevetam Jesusta chakatarurqaku.
Imamantam wañuchisqankutam letreropi qellqarqaku:
“JUDIOKUNAPA REYNIN” niqta.
Jesustawan kuskatam chakatarqaku iskay suwakunata,
huknintam chakatarqaku alleq lawninpi,
huknintañataq ichoq lawninpi. (
Chaynapim Bibliapa nisqan cumplikurqa,
Bibliam nin:
—Mana kasukuq runakunaman hukllawasqam karqa —nispa.)
Chaynin pasaqkunam umankutapas aywispa kamirqaku:
—¡Ha!
Qamqariki templotapas tuñichispam kimsa punchawllapi hatarichinki,
chaynaqa kikillayki librakuspaykiyá uraykamuy chay cruzmanta —nispa.
Sacerdotekunapa jefenkunapas chaynataq Diospa leynin yachachiqkunapas Jesusmanta asikuspam ninakurqaku:
—Wakinkunatam librarqa ichaqa kikinqa manam librakuyta atinchu.
Israelpa reynin Cristo kaspaqa kunanyá cruzmanta uraykamuchun.
Chaynata ruraptinqa paymanmi iñisunchik —nispa.
Jesuswan kuska chakatasqa kaqkunapas paytam kamirqaku.
Chawpi punchawña kachkaptinmi kay pacha tutayarurqa las treskama
hinaptinmi chay horata Jesus qaparirqa:
—Eloi,
Eloi ¿lama sabactani?
Chaynata nispanqa nichkarqa:
“Diosnilláy,
Diosnilláy ¿imanasqataq sapallaytaqa saqerullawanki?”
nispanmi.
Chaypi wakin kaqkuna chayta uyarispankum nirqaku:
—Uyariychik Diosmanta willakuq Eliastam qayakuchkan —nispa.
Hukninñataqmi kallpaykurqa esponjaman hinaspam vinagreman challpuykuspan soqoswan Jesusman haywarqa,
soqoykachispanmi nirqa:
—Qawasunchikyá Elias hamunqachus uraykachinanpaq —nispa.
Hinaptinmi Jesus qaparispan wañukurqa.
Templopi santuario rakinaq rakta telam altomanta urayman iskayman llikikururqa.
Soldadokunapa capitanninmi Jesuspa chimpanpi sayachkarqa.
Paymi imaynam Jesuspa wañusqanta qawaspan nirqa:
—Cheqaptapunim kay runaqa Diospa Churin kasqa —nispa.
Chaypitaqmi kachkarqa wakin warmikunapas karullamanta qawaspanku.
Paykunawanmi kachkarqa:
Magdala llaqtayoq Maria,
sullka kaq Jacobopa hinaspa Joseypa maman Maria hinaspa Salomey.
Chay warmikunam Galilea lawpi puriptin Jesusta qatirqaku yanapastin.
Chaypitaqmi kachkarqa Jerusalenman Jesuswan riq achka warmikunapas.
Chaykunaqa sucedekurqa samana punchawpaq preparakunanku viernespim.
Manaraq inti seqaykuchkaptinmi
Arimatea llaqtayoq Josey kallpanchakuspan yaykurqa Pilatopa kasqanman Jesuspa cuerponta mañaq.
Joseyqa karqa judiokunapa cortenpi reqsisqa runam.
Paypas suyachkarqam Diospa munaychakunanta.
Pilatoñataqmi ña Jesus wañurusqanta uyariruspan admirakurqa chaymi soldadokunapa capitanninta qayaspa tapurqa:
—¿Cheqaptachum wañurunña?
—nispa.
Jesus wañurusqantaña capitan willaykuptinmi Jesuspa cuerponta Joseyman Pilato qoykachirqa.
Joseymi fino sabanasta rantiramuspan cruzmanta Jesuspa cuerponta uraykachispa chaywan wankukurqa.
Qaqapi toqosqa sepulturaman churaykuspanmi hatun rumita tanqaramuspa punkunta taparurqa.
Maypim pampasqankutam qawarqaku Magdala llaqtayoq Maria hinaspa Joseypa maman Maria.
Samana punchaw pasaruptinmi Magdala llaqtayoq Maria,
Jacobopa maman Mariawan hinaspa Salomeypiwan rantirqaku miski asnaq hampita,
chaytaqa rantirqaku Jesuspa cuerponta untamunankupaqmi.
Domingo punchawtam inti qespiramuptillan chayarurqaku sepulturaman
kaynata ninakuspanku:
—¿Pitaq sepulturapa punkunpi rumitaqa tanqapuwasun?
—nispa.
Ichaqa chay sepultura tapaq hatun rumitam huklawpiña rikururqaku.
Sepulturaman yaykuruspankum rikururqaku huk joventa yuraq qoysu pachayoqta alleq lawpi tiyachkaqta,
payta rikuruspankum mancharikurqaku.
Ichaqa paymi nirqa:
—Ama mancharikuychikchu,
qamkunaqa chakatarusqanku Nazaretmanta kaq Jesustam maskachkankichik,
payqa kawsarirunñam,
manam kaypiñachu.
Qawaychik churasqanku sitiota.
Rispaykichikyá willamuychik Pedromanwan wakin discipulonkunaman,
Jesusqa ñawpachkan Galilea lawmanmi,
chaypim tupankichik paypa nisusqaykichikman hina —nispa.